Despre provocările biofizicii, cu cercetătoarea și profesoara Ana-Nicoleta Bondar, invitata unei noi ediții a seriei „microSCOP: cercetător UB la microfon”

Cercetătoarea Ana-Nicoleta Bondar, profesor universitar doctor la Facultatea de Fizică a Universității din București și ambasador al Societății de Biofizică (Biophysical Society), ne vorbește, în episodul cu numărul 9 al seriei „microSCOP: cercetător UB la microfon”, despre provocările biofizicii și ale misiunii pe care și-a asumat-o ca ambasador al Societății de Biofizică din SUA. 
Totodată, prof. univ. dr. Ana-Nicoleta Bondar ne conduce pe traseul profesional și academic complex pe care l-a urmat, evidențiind toate felurile în care profesorii pe care i-a avut de-a lungul timpului, din școala primară până la doctorat, i-au insuflat fascinație și pasiune pentru Fizică, lucru pe care și ea îl încearcă cu tinerii la a căror formare a participat și participă.
Al nouălea episod al seriei microSCOP: cercetător UB la microfon poate fi accesat aici.
Întrebată cum ar explica utilitatea demersurilor sale de cercetare unei persoane fără prea multe cunoștințe de Fizică, prof. univ. dr. Ana-Nicoleta Bondar afirmă, cu modestie, că poate doar să spere că lucrurile pe care le face vor avea cândva aplicabilitate în domeniul farmaceutic sau în alte domenii de interfață între știința materialelor și știința viului, prin contribuția la dezvoltarea unor noi medicamente, spre exemplu.
Cu o formare riguroasă, care include studii și experiență profesională la instituții de educație și cercetare prestigioase din România și din afară, prof. univ. dr. Ana Nicoleta Bondar este astăzi profesor la Facultatea de Fizică a Universității din București și își propune să transmită studenților săi propria pasiune pentru știință și să le trezească interesul pentru zonele în care s-a specializat.
În acest sens, își actualizează cursurile și maniera de predare permanent, introduce elemente de cercetare în cursuri, îi încurajează pe studenți să lucreze în echipă și, printr-o manieră de predare interactivă, să se implice în discuții și activități. 
În calitate de ambasador al Societății de Biofizică din SUA, misiunea ei este să promoveze știința și educația în biofizică. Astfel, în mod concret, își propune să îi ghideze pe studenții interesați spre domeniul biofizicii și să le creeze oportunități de a interacționa cu colegi din țară și din afara țării și de a se integra în echipe internaționale de cercetare. Totodată, își propune să introducă, cu sprijinul Universității din București, o școală de vară în domeniile circumscrise științelor vieții și un premiu dedicat celor mai bune teze în aceste arii de cercetare.
Despre toate acestea, despre prioritățile actuale de cercetare și despre alte teme la fel de interesante, ne-a vorbit cercetătoarea Ana-Nicoleta Bondar în al nouălea episod al seriei microSCOP: cercetător UB la microfon.
Prof. univ. dr. Ana Nicoleta Bondar este cadru didactic și cercetător în cadrul Departamentului Electricitate, Fizica Solidului și Biofizică din Facultatea de Fizică a Universității din București și visiting scientist la Institutul pentru Biomedicină Computațională din cadrul Forschungszentrum Jülich, Germania. Așa cum am menționat, în prezent este și ambasador al Societății de Biofizică (Biophysical Society) din partea României. 
Domeniile sale principale de interes vizează biofizica și biomedicina computațională. A obținut doctoratul la Universitatea din Heidelberg cu teză bazată pe studii de cuantică, mai precis pe o combinație între mecanica cuantică și mecanica clasică aplicată pe transportatori de protoni. În prezent, preocupările sale de cercetare se centrează pe aplicarea metodelor biofizicii teoretice în înțelegerea mecanismelor proteinelor complexe. Mai multe detalii despre biografia și principalele lucrări și studii ale cercetătoarei Ana-Nicoleta Bondar sunt disponibile aici, aici, aici și aici.

Parte a programului de comunicare a științei dezvoltat de Universitatea din București, seria „microSCOP: cercetător UB la microfon” își propune să prezinte într-o manieră dinamică și succintă informații despre rezultatele concrete ale unor demersuri de cercetare notabile din cadrul UB.
Prin format și obiective, seria microSCOP: cercetător UB la microfon vine să completeze programul de comunicare a științei din cadrul Universității din București, care mai include Conferințele UB – Știința pe înțelesul tuturor și Doza UB de Știință.
Seria are ca obiectiv promovarea acelor proiecte de cercetare care, prin contribuția majoră adusă domeniului din care fac parte, au ajuns să beneficieze de recunoaștere internațională, încurajând astfel conexiunea dintre UB și diverse universități și instituții de cercetare din afară.
Microscopul, ai cărui invitați sunt în primul rând cercetători din cadrul UB premiați pentru rezultatele lor în cercetare, își propune să contribuie la informarea mediului academic românesc, dar și a altor categorii de public interesat, cu privire la principalele proiecte de cercetare desfășurate în interiorul UB, stimulând în acest fel dezvoltarea unor inițiative colaborative viitoare.
